NY STORSTREIK: Tirsdag startet en 24 timer lang generalstreik i Hellas. Foto: Reuters

Hellas: Ny generalstreik mot budsjettkutt

Hellas' største fagforeninger gir ikke opp kampen mot nye, tøffe budsjettkutt drevet fram av EU og IMF. Tirsdag var landet igjen rammet av en 24 timer lang generalstreik.

7. februar 2012

Artikkelen er over åtte år gammel

- Arbeidsledighet, fattigdom og utarming av landet. Feilen skyldes avtalene med EU, IMF og ECB, sto det å lese på noen av bannerne som ble holdt fram.

Demonstrantene vendte sitt sinne mot regjeringen, som jobber med nye, smertefulle reformer.

Statsminister Lukas Papademos forsøkte tirsdag å få koalisjonsregjeringen med på nye krav om sparetiltak fra EU, Det internasjonale pengefondet (IMF) og Den europeiske sentralbanken (ECB). Hellas må om kort tid ha en avtale om nye lån på plass for å unngå en konkurs i mars.

- Regjeringen jobber nå med sluttdokumentet som skal diskuteres politisk på et møte tirsdag kveld, opplyste en gresk tjenestemann.

Intern storm

Men om Hellas er under sterkt press fra EU og IMF, er altså ikke trykket noe mindre internt.

Gresk opprørspoliti måtte igjen bruke tåregass mot rasende demonstranter utenfor nasjonalforsamlingen i Aten. Politiet avfyrte tåregassen da noen hundre maskerte demonstranter forsøkte å ta seg forbi en sperring utenfor nasjonalforsamlingen. Det ble ikke meldt om sårede etter sammenstøtene.

Like i nærheten deltok over 10.000 streikende fagforeningsmedlemmer i et demonstrasjonstog.

Den 24 timer lange generalstreiken ble arrangert av landets største fagforeninger i protest mot sparetiltakene Hellas' internasjonale långivere krever.

Nok er nok!

"Nå holder det. Vi klarer ikke mer», var påskriften på demonstrantenes bannere på Syntagmaplassen i sentrum av Aten.

Noen av demonstrantene satte fyr på et tysk flagg foran nasjonalforsamlingen i protest mot Berlins strenge krav om budsjettdisiplin.

Ansatte på skoler, i departementer, sykehus og banker var blant deltakerne i streiken, som også rammet offentlig transport.

Publisert: 07.02.12 kl. 19:35

Les også

Mer om Hellas